Bretan, Normandiya va O-de-Frans regionlarida soatiga 136 kilometr tezlikda esgan shamol daraxtlarni ildizi bilan qo‘porib tashlagan. Foto: AFP Buyuk Britaniya va Fransiyada yuz bergan "Bella" bo‘roni oqibatida Fransiyaning markaziy va sharqiy regionlarida 34 mingga yaqin uy elektr ta’minotisiz qoldi. Xususan, Overn-Rona-Alp, Burgon-Fransh-Konte va Elzas provinsiyalarida energiya ta’minoti izdan chiqdi, deb xabar bermoqda AFP agentligi. Mamlakatning ayrim hududlarida kuchli qor yog‘moqda. Avvalroq ob-havo sharoiti yomonlashishi sababli Bretan, Normandiya va O-de-Frans regionlaridagi 18 mingta uy elektrsiz qolgandi. RFI onlayn-nashrining yozishicha, ushbu hududlarda daraxtlarni ildizi bilan qo‘porib tashlagan shamolning tezligi soatiga 136 kilometrga yetgan.